ועדת הכספים, כנסת 18, פרוטוקול מספר 24, 2009-05-05 10:45

זאב אלקין: בהתאם להוראות סעיף 10א' לתקנון הכנסת, אני מתכבד להודיע על-כך כי ועדת הכנסת ממליצה בפני ועדת הכספים לבחור בחבר הכנסת משה גפני, לכהן כיו"ר הוועדה.

זאב אלקין: אני מביא את ההמלצה של ועדת הכנסת להצבעה.

זאב אלקין: מי בעד?

זאב אלקין: מי נגד?

זאב אלקין: מי נמנע?

זאב אלקין: הצבעה בעד – רוב נגד – אין נמנעים – אין

זאב אלקין: חבר הכנסת גפני נבחר פה אחד לראשות יו"ר ועדת הכספים.

משה גפני: תודה רבה.

משה גפני: אני מודה לחברים על ההצבעה.

משה גפני: אני מתפלל לקדוש ברוך הוא שאהיה ראוי לאמון הזה.

משה גפני: אעשה כל מה שאפשר.

משה גפני: כבר עשינו את הטקס הזה פעם אחת ומתחיל למצוא חן בעיניי, אולי נעשה את זה כל שבוע, אבל אין אפשרות בתקנון.

משה גפני: אני מודה לכולם.

משה גפני: אדוני, יושב ראש הכנסת, ואחר-כך השר אבישי ברוורמן, שמעביר לי את השרביט.

ראובן ריבלין: אני צריך למנות עכשיו את יושב ראש ועדת הכלכלה ולכן אומר רק מספר מילים.

ראובן ריבלין: רבותיי חברי הכנסת, אדוני השר.

ראובן ריבלין: ועדה זאת היא ועדה שבלעדיה אין.

ראובן ריבלין: הראייה לכך היא, שבזמן שמתחלפות הכנסות, כנסת יוצאת וכנסת נכנסת, אין רגע אחד שבו אין ועדת הכספים פעילה ופועלת.

ראובן ריבלין: בשנת1992 היה משבר כזה או אחר ובבוקר ישבה ועדת הכספים של הכנסת ה-12 ואחר הצהריים ישבה ועדת הכספים של הכנסת ה-13.

ראובן ריבלין: ללמדכם באיזו ועדה חשובה אתם נמצאים.

ראובן ריבלין: אין צורך להזכיר, באלו ימים הקשים והנוראיים, לא במובן הדתי אלא במובן הכלכלי, אנחנו נמצאים ואתם צריכים לעסוק בדבר שהוא בבחינת עתיד מדינת ישראל וקביעת סדרי עדיפויות, תוך ויכוח או פיקוח ותוך הסכמה עם ממשלת ישראל.

ראובן ריבלין: אנחנו נמצאים במצב שבו ועדת הכספים תצטרך לדון באותם דברים שוועדת הכנסת תחליט שלא להכניסם לחוק ההסדרים.

ראובן ריבלין: זה גם דבר לא פשוט.

ראובן ריבלין: פעמים רבות מצביעים באצבע מאשימה על הכנסת ואומרים שהם מצביעים מקשה אחת על נושאים כל כך קרדינאליים בחיינו, כאשר אין להם אפילו את הסיפק לבוא ולדעת על מה הם מצביעים.

ראובן ריבלין: זה דבר שאינו נכון.

ראובן ריבלין: ישבתי בוועדה הזאת 3 קדנציות.

ראובן ריבלין: אני מוכרח לומר לכם, שבסופו של דבר, מי מחברי הכנסת שרוצה לעבוד בוועדה הזאת, לא יכול להיות מצב שבו הוא יצביע מבלי שיהיה בקיא בכל הפרטים.

ראובן ריבלין: אם הוא לא בקיא בכל הפרטים והוא רוצה לדעת את הפרטים, לא יעזור דבר וחצי דבר ואותם אלה המבקשים להעביר את אותם נושאים – למדנו על-כך כאשר יושבי ראש ועדה מעולים ומצוינים מכל שכבות הציבור ניהלו את הוועדה הזאת.

ראובן ריבלין: אני אומר לך דבר פשוט.

ראובן ריבלין: מלכות אתה מבקש?

ראובן ריבלין: עבדות אתה מקבל.

ראובן ריבלין: למרות המאבק הקשה, אתה מקבל את המעמד הזה של יושב ראש הוועדה.

ראובן ריבלין: קודמיך בתפקיד וקודמיך במפלגתך מילאו את התפקיד לתפארת המדינה, תוך התעלות, בהיותם מייצגי סקטור.

ראובן ריבלין: תבוא עליך הברכה והלוואי ותמשיך בדרך אותם אלה שבעקבותיהם אתה הולך.

ראובן ריבלין: אני יכול להתפלל בשם עם ישראל שתצלח דרככם ותצלח דרכך.

ראובן ריבלין: אדוני, השר, אני מאחל לך הצלחה רבה.

ראובן ריבלין: תודה רבה.

ראובן ריבלין: אף פעם לא זכיתי להיות יושב ראש ועדה.

ראובן ריבלין: פעמים רבות ניהלתי ישיבות של הוועדה כממלא מקום.

ראובן ריבלין: היו לי כמה רגעים של נחת כאשר הייתי שבועיים יושב ראש ועדה זמנית של ועדת הכספים.

ראובן ריבלין: שקלתי אם לא להישאר בתפקיד.

ראובן ריבלין: תודה רבה.

משה גפני: השר אבישי ברוורמן, יושב ראש הוועדה היוצא.

משה גפני: כנראה שמפה מתקדמים להיות שר.

אבישי ברוורמן: אני אומר לכם שלושה דברים.

אבישי ברוורמן: למעלה מ-3 שנים אני בכנסת ואני באמת חושב שהתפקיד הזה הוא התפקיד החשוב ביותר בכנסת וזאת הוועדה החשובה ביותר בכנסת.

אבישי ברוורמן: בסופו של דבר, כאן מקבלים החלטות ממשיות.

אבישי ברוורמן: במקומות אחרים יש הרבה חשיפה ודיבורים אבל זה לא כמו בוועדה הזאת.

אבישי ברוורמן: אני מודה לכל החברים כאן שמהם למדתי.

אבישי ברוורמן: 9 החודשים האחרונים היו מהנים, עם שיעור טוב.

אבישי ברוורמן: אני רוצה לומר לידידי משה גפני שלושה דברים.

אבישי ברוורמן: אלף, אני מאוד מעריך את משה, מהיום שנכנסתי לכנסת.

אבישי ברוורמן: אחד הדברים שחשובים, במיוחד בתפקיד הזה, זה יושר אישי, אמינות וחריצות.

אבישי ברוורמן: משה זכה בכל התכונות האלה.

אבישי ברוורמן: אני בטוח שהוא יעשה מלאכתו בהצלחה רבה ובמלאכה נאמנה.

אבישי ברוורמן: הוא פתח בדברים קודם לגבי הדבר המרכזי.

אבישי ברוורמן: פה באמת שניהם מתחילים באות "כף" - כלכלה עם כבוד.

אבישי ברוורמן: בכנסת יש הרבה אנשים שמצטיינים ברעש, אבל בסופו של דבר – מזה 3 שנים, מידי חודש, איציק וקנין יושב איתי ויש דבר תורה מיוחד שאני לומד ממנו.

אבישי ברוורמן: אני חושב שהתכונה החשובה ביותר לאדם שרוצה לשרת ולהנהיג זה כבוד שהוא נותן לאחרים.

אבישי ברוורמן: בסופו של דבר, הגלגל מתהפך, התקשורת משתנה וכאן בא נושא המנהיגות שעליו דרשת, על דוד המלך ועל ריקודה של מיכל.

אבישי ברוורמן: בסופו של דבר באנו לכאן לשרת את הציבור.

אבישי ברוורמן: התפקיד שאתה יושב בו הוא לא רק המולת התקשורת.

אבישי ברוורמן: אתה מקבל פה החלטות, שהן למען העם, מצד אחד, אבל הן גם למען הדורות הבאים.

אבישי ברוורמן: לא כל מה שנראה עכשיו נכון הוא נכון גם מאוחר יותר ולא כל מה שהתקשורת מחבקת הוא נכון.

אבישי ברוורמן: לכן אני בטוח שניסיונך וחוכמתך – יש פה כל כך הרבה חברים, זאת באמת ועדה יוצאת מן הכלל.

אבישי ברוורמן: אני מאחל לך המון בהצלחה.

אבישי ברוורמן: יש לי הערה לגבי המשימה הנוכחית.

אבישי ברוורמן: אתה נכנסת לאחת התקופות הכלכליות הקשות שהעולם עובר מאז שנות ה-30.

אבישי ברוורמן: אנחנו במשבר עמוק, כולל משבר מוסרי עמוק.

אבישי ברוורמן: בעצם הקריסה שקרתה בשנים האחרונות היא קריסה מוסרית.

אבישי ברוורמן: הכלכלה שאנחנו גדלנו עליה היא כלכלה שבה יש דגש על עבודה, על חיסכון ועל השקעה.

אבישי ברוורמן: מה שקרה בשנים האחרונות זאת בועה של שחיתות, של תאוות בצע, של שימוש במטבע הלשון: "קדוש, קדוש קדוש, השוק צבאות ואין בלתו".

מרינה סולודקין: וגם חוסר מקצוענות.

אבישי ברוורמן השר הממונה לענייני מיעוטים: חוסר מקצוענות, נכון.

אבישי ברוורמן השר הממונה לענייני מיעוטים: בסופו של דבר, חברה מצליחה אם יש לה שוק פרטי תחרותי, אבל אם יש לה ממשלה יעילה, מצוינות ואחריות.

אבישי ברוורמן השר הממונה לענייני מיעוטים: המטרה של מדינת ישראל בהקמתה - אם אתה חרד מהפלג החרדי ואם אתה חרד מן הקיבוץ, כמו ג'ומס - המקום כאן היה מקום לבנות חברה נאורה.

אבישי ברוורמן השר הממונה לענייני מיעוטים: חברה נאורה בנויה על מצוינות, על צדק וכך היא בת קיימא.

אבישי ברוורמן השר הממונה לענייני מיעוטים: גם בחלוקת התקציב שתהיה עכשיו, במאבק בחוק ההסדרים – שרובם ירדו כי זה הרבה יותר הצגות מאשר מעשה – אני בטוח שתעשה מלאכתך נאמנה.

אבישי ברוורמן השר הממונה לענייני מיעוטים: הרי יעבור פה תקציב וכולם יודעים שיעבור תקציב.

אבישי ברוורמן השר הממונה לענייני מיעוטים: כולנו רוצים שהוא יורחב אבל קיימות השאלות: מה לקצץ?

אבישי ברוורמן השר הממונה לענייני מיעוטים: מה לא לקצץ?

אבישי ברוורמן השר הממונה לענייני מיעוטים: מה להרחיב ומה לא להרחיב?

אבישי ברוורמן השר הממונה לענייני מיעוטים: בסופו של דבר, רמת הדיונים כאן צריכה להתאים לאותן דרישות מוסריות גבוהות שאתה דורש מעצמך ומהחברים.

אבישי ברוורמן השר הממונה לענייני מיעוטים: שוב, אני מודה אישית לכולם.

אבישי ברוורמן השר הממונה לענייני מיעוטים: מכל מלמדיי השכלתי.

אבישי ברוורמן השר הממונה לענייני מיעוטים: גם בתפקיד הבא, שאני לוקח אותו באחריות, אני אבוא להתייעץ.

אבישי ברוורמן השר הממונה לענייני מיעוטים: הדבר הכי חשוב שלמדתי בוועדה הזאת, שיש פה המון אנשים טובים וזאת פריבילגיה לקבל את התפקיד שלדעתי הוא הכי חשוב בכנסת ישראל.

אבישי ברוורמן השר הממונה לענייני מיעוטים: יישר כוח ובהצלחה.

משה גפני: תודה רבה.

יעקב אדרי: אנחנו מצטרפים לכל הברכות.

משה גפני: תודה רבה.

משה גפני: השר אבישי ברוורמן אני מודה לך על שהואלת להגיע.

משה גפני: אני חושב שעשית עבודה מצוינת כיו"ר ועדת הכספים.

משה גפני: אני מודה לך על הסיוע שסייעת לי בליווי של הכניסה לוועדה, על הסיוע המקצועי, המוסרי והציבורי.

משה גפני: אני מודה לך על-כך.

משה גפני: אני מאחל לך הצלחה בתפקיד החדש שלך.

משה גפני: תמשיך לעשות חיל ותמשיך לעלות בתפקידים למען עם ישראל.

משה גפני: אני אומר לך.

משה גפני: קצת חששתי מההרכב של הוועדה כי לא ידעתי מה יהיה הרכב הוועדה.

משה גפני: אחרי שאתמול ראיתי את הרכב הוועדה, אני אומר לך שהוועדה הזאת תהיה ועדה מצוינת.

משה גפני: החברים בה הם חברים מצוינים, חברים טובים.

משה גפני: הוועדה עצמה היא ועדה מצוינת.

משה גפני: נפלנו לתקופה קשה.

משה גפני: אנחנו ועדה שנופלת ללא הכנה מוקדמת למשבר כלכלי עולמי, למשבר כלכלי מקומי.

משה גפני: כשראיתי את הטיוטה הראשונית של חוק ההסדרים, חשכו עיניי.

משה גפני: האחריות עלינו היא גדולה.

משה גפני: אני מודה לך ואני מודה לכל החברים על התמיכה, תודה רבה.

אבישי ברוורמן השר הממונה לענייני מיעוטים: אני רוצה להודות לצוות הנפלא של הוועדה: לטמיר, לרחל, לליאת, לאורית וסמדר, לעידו, מירב, ענת ושגית.

אבישי ברוורמן השר הממונה לענייני מיעוטים: אני חושב שהצוות פה פשוט נפלא ובאמת תודה רבה.